Papersnake/gushiwen huggingface dataset:
钓鱼图
彭炳（元代）

酒醒船在子陵台，万壑千岩玉琢开。抛却钓鱼看雪落，一双青雁恰飞来。
鹧鸪天 其二
陈克（宋代）

芳树阴阴脱晚红。馀香不断玉钗风。薄情夫婿花相似，一片西飞一片东。

金翡翠，绣芙蓉。从教纤媚笑床空。揉蓝衫子休无赖，只与离人结短封。
唐兴寺怀孟东野
赵蕃（宋代）

蔷薇虽是后人栽，一度春风一度开。
绝怜东野归何处，无复花前把酒来。
怀万伯武兼简沈君典
陈履（明代）

扁舟落日渺愁予，烟树苍苍万里馀。藻思早看悬梦笔，芳年犹自怅公车。

芙蓉江上秋将晚，鸿雁天边影渐疏。为问青云旧仙侣，肯将词赋荐相如。
纪游十首
刘克庄（宋代）

由晋以至唐，几人作文字。
前有酒德颂，后惟醉乡记。
春暮
李华国（清代）

一雨江光欲近城，数峰横翠海云平。杨花含湿初飞岸，野草侵阑不辨名。

斜度春风双燕语，曲穿新绿一僧行。不堪寥落关山意，三月江南啼乱莺。
生查子
吕渭老（宋代）

裙长步渐迟，扇薄羞难掩。鞋褪倚郎肩，问路眉先敛。

踏青南陌回，倚醉开娇靥。今夜更同行，忍笑匀妆脸。
郊庙歌辞。禅社首乐章。太和
佚名（唐代）

肃我成命，于昭黄祇.裘冕而祀，陟降在斯。

五音克备，八音聿施。缉熙肆靖，厥心匪离。
寄浙西李判官
杜牧（唐代）

燕台上客意何如，四五年来渐渐疏。直道莫抛男子业，

遭时还与故人书。青云满眼应骄我，白发浑头少恨渠。

唯念贤哉崔大让，可怜无事不歌鱼。
拟州学横翠轩
郑刚中（宋代）

太华载雪千丈寒，砥柱中流万夫愕。
未教耸翠入青苍，故对书窗且横著。
平铺秀气一里许，不露云尖与山脚。
何人半破好东绢，画出潇湘秋色薄。
夜行船·短棹轻舟排办了
赵长卿（宋代）

短棹轻舟排办了。歌声断、晚霞残照。红蓼坡头，绿杨堤外，离恨知多少。别後莫教音信杳。叹光阴、初自来堪笑。画角谯门，槐溪归路，正是楚天清晓。
刈田
李龏（金朝）

刈田秋雨外，孤屿集罛师。红树笼斜照，青篙网细丝。

钟殷山麓寺，灯淡野塘祠。一片凫鹥水，羞来鉴白髭。
如上人归问浙中友信
仇远（元代）

何年驻锡下山中，即见匆匆又欲东。
燕去鸿来俱是客，云生月落不离空。
冷泉亭上参吟畅，飞雪若前哭老同。
方外友朋询近况，为言已作木鸡翁。
楼桑村怀古同说岩
李天馥（清代）

衰草寒烟望里孤，楼桑遗迹未全芜。帝乡耻属黄初历，王气犹延《赤伏符》。

国士风流曾据蜀，宗臣鱼水失吞吴。啼鹃旧恨蚕丛远，此地惟闻叫野乌。
月三首
杜甫（唐代）

断续巫山雨，天河此夜新。
若无青嶂月，愁杀白头人。
魍魉移深树，虾蟆动半轮。
故园当北斗，直指照西秦。

并照巫山出，新窥楚水清。
羁栖愁里见，二十四回明。
必验升沉体，如知进退情。
不违银汉落，亦伴玉绳横。

万里瞿塘峡，春来六上弦。
时时开暗室，故故满青天。
爽合风襟静，高当泪脸悬。
南飞有乌鹊，夜久落江边。
张掞龙图挽词三首 其一
范纯仁（宋代）

宣力三朝旧，于身五福全。家风良将后，经术古人前。

丁令终辞世，留侯定得仙。贻谋有贤嗣，素业尽能传。
王适中
刘弇（宋代）

别君倒指倏旬日，顾我摇心如旆旌。满引未应勤上客，高谈聊欲破劳生。

望梅终恐难酬渴，挹露悬知别得清。咫尺履綦犹惜到，可能无复故人情。
再用前韵三首
陈棣（宋代）

陶冶无心瓮与盆，等閒妍窳意难论。
年光未易留驹隙，世事唯难隐鹿门。
久客思家华发满，小儒忧国赤心存。
江山还有新亭叹，痛惜伊川化陆浑。
过秦氏旧宅
左鄯（宋代）

格天阁在人何在，偃月堂深恨亦深。不见洛阳图白发，但知郿坞积黄金。

直言动便遭罗织，举目宁知有照临。炙手附炎俱不见，可怜泥泽满墙阴。
同永叔子聪游嵩山赋十二题 其三 二室道
梅尧臣（宋代）

度岭失群山，千峰出天际。方欣左右看，屡改萦回势。

胜事谁与同，芬然有兰蕙。
东坡先生挽词 其十五
释道潜（宋代）

画图虽不上凌烟，道德芬芳满世间。辽鹤已归东海去，列仙风骨若为攀。
得屠长卿慰辰玉悼亡六言六绝句和示辰玉 其二
王世贞（明代）

洛阳千树花落，争怨东风作恶。记取花未开时，眼底何曾寂寞。
感事有叹
朱熹（宋代）

荣华难久恃，代谢安可量。宿昔堂上饮，今归荒草乡。

高台一以倾，穗帐施空房。繁弦既阙奏，缓舞亦辍行。

桃李自妍华，春风自飘扬。恋幄靡遗思，更衣有馀芳。

身徂名亦灭，事往恨空长。寄语繁华子，古今同一伤。
和答陈传朋
孙应时（宋代）

别来如一日，话著又三冬。
信断悲鳞羽，情亲忆駏蛩。
非君诗律妙，奈我客愁浓。
叹息青云器，谁能识仲容。
送王山人归千峰
释思雅（宋代）

旧居千万岑，归去独携琴。
物外情难遏，云中路再寻。
花繁溪圃合，柳暗野桥深。
想到垂纶处，和苔扫竹阴。
黄又生先生开府吴淞作此寄怀
陈邦彦（明代）

皇风播清醇，重熙爱方国。底贡极东南，控弦劲西北。

悠悠炎海滨，繁星拱辰极。繄昔际神君，抚循洽文德。

惠与鉴川流，五峰增嵷嵂。治行揆皇鉴，风采奋白笔。

周咨勤四牡，天闲丽卿月。帝曰汝股肱，往哉镇吴越。

吴越三江上，经赋比如栉。大者篚机丝，小之包柚橘。

岁事属多虞，疆圉况孔棘。谁能后徵发，所期在轸恤。

鲸波待长城，劳民依爱日。若昔周文襄，于今见其匹。

眷言旧甘棠，蔽芾垂万室。色笑曾未远，旌麾间疆域。

维扬共星纪，望之不可即。早晚泰阶平，论思佐衮职。

何当一者来，永怀歌九罭。
和耿时举梅雪二首 其二
仲并（宋代）

点酥娇面试初芳，琢句真须琢玉郎。聊与一枝论雅素，未须千叶间轻黄。

斜簪髻畔随人好，满覆樽前借客香。谁引角声人未寝，落梅声里看晨妆。
赠术士刘衡鉴
方逢辰（宋代）

高目下耳赫如鉴，福善祸淫平如衡。
颜癯胡夭跖胡寿，秀氏乃富宪乃贫。
伯道无儿汤有后，造物岂是鉴不明。
孔明遗恨懿血食，造物岂是衡不平。
当知禀气有清浊，所以人品有善恶。
至若夭寿与贱贵，又是禀气有厚薄。
清浊厚薄物自圣，洪纤高下天何言。
君子惟以理自充，英雄难与造物争。
前人论理不论气，不信试问刘鉴衡。
和王倅见惠十篇
曹勋（宋代）

有琴写流水，无言道情素。
水寒江海深，川阔牛羊暮。
倒指三十年，犹记潮阳路。
句
路德延（唐代）

不是上台知姓字，五花宾馆敢从容。（《上成汭》，

见《南部新书》。荆南旧有五花馆，待宾上地，故云）
君瑞酒来用前韵
邹浩（宋代）

蟾影舞花真窈窕，江风吹竹是伦伶。开壶日月欣浮白，放眼乾坤得倍青。
溪行二首 其二
童佩（明代）

古谚船胥口，无风亦自行。云来山觉润，鱼见水知清。

乌石关谁凿，桐君庐几楹。襄阳少耆旧，谁为续图经。
睡足寮寄震鼎二弟
秦观（宋代）

与物无营但欲眼，客来从笑腹便便。
秋生淮海凉如水，得句还应梦阿连。
送叶耆卿试太学
李昴英（宋代）

背城赢一战，璧水是儒林。
词赋八叉手，功名寸铁心。
程兼驰数驿，学苦惜分阴。
清献起庚戌，长风送捷音。
次韵世美简别乘喜雨
邹浩（宋代）

一勺龙泉甫到城，滂沱疑是泻南溟。枣心正为斯民赤，菜色宁忧异日青。

击壤田家方自得，掷金诗轴已交形。病来无复高阳兴，宴喜空烦置醁醽。
送吕通直致仕南游归寿州
范祖禹（宋代）

掞天畴昔阻雄飞，未及耆年早拂衣。
白日浮丘仙袂远，清秋范蠡片帆归。
京华岁月双奔毂，淝上沧浪一钓矶。
况有孟光为道侣，散花诸国叩岩扉。
干忠肃公祠墓
傅玉书（清代）

怀来城北烟尘昏，十年武备徒纷奔。天子以国徇阉寺，旦夕势欲无中原。

此时一木支大厦，举朝无人一司马。国有君矣君自归，议和议迁何为者。

玺书既通战屡捷，奇货空居失所挟。假令襁褓遽承祧，不宋高宗即卫辄。

野狐南来盘石固，降敕自避贤者路。上羞宗庙下臣民，高揖南宫岂云锢。

前星不耀帝星移，祀有主者非君谁。小臣贪功事侥幸，向也沙漠今宫帷。

夺门金印大如斗，不死麒麟吠群狗。危身误国君不恤，杀一忠臣辨何有。

衣冠东市无惊惶，以奠鼎鬯陈高皇。至今空山拜祠墓，英风赤日昭穹苍。
客中二绝
李流谦（宋代）

角声定自与谁语，月色不应无为明。
已作杨花着泥久，无多心事惹愁生。
东湖感事二首
李石（宋代）

桃李洲中别一春，雪山肯为障红尘。
鬼神半夜应怜我，魑魅今朝不喜人。
烟雨晦明窗外眼，风霜来去树边身。
细思只合归耕好，并舍何由笑我贫。
漫兴
张元干（宋代）

老答书题懒，贫营口腹忙。
未能忘壮志，讵肯变刚肠。
晷短催寒急，灯明伴漏长。
床头褚衾在，不怕满檐霜。
次韵似前人
陈著（宋代）

山居随意旋添成，截断人閒利欲腥。
兰茁不妨虚白屋，松苗如欲旧毡青。
书痴面目唾亦笑，酒圣风流心自醒。
閒里光阴天下乐，谁知此处是思亭。
同群公宿开善寺，赠陈十六所居
高适（唐代）

驾车出人境，避暑投僧家。裴回龙象侧，始见香林花。

读书不及龙，饮酒不胜茶。知君悟此道，所未搜袈裟。

谈空忘外物，持诫破诸邪。则是无心地，相看唯月华。
瑶华慢 次周草窗韵
吴湖帆（清代）

银盘似玦。一线参差，与团圞何别。清宵笼碧，云路迥、照眼明珠如雪。

嫣容微掩，认依约、襟怀芳洁。休等闲、今夕风流，想象物华人杰。

虚庭且共徘徊，问玉殿无尘，谁步琼阙。三秋桂子，凉露下、衣湿含香栖蝶。

广寒美景，好信誓、低低重说。算素娥、魄炼魂凝，化作艳情奔月。
小垂虹桥
叶茵（宋代）

冯夷掣开潜蛟锁，御云飞过松江左。
悬腰展鬣眠东湖，生绡描作垂虹图。
隐君骑背占空阔，百尺阑干景轩豁。
有亭翼然芙蕖开，风朝月夕尤佳哉。
柳边何曾官船来，回视驿桥多尘埃。
用前韵似龄叟
陈著（宋代）

早岁雄心撼不周，晚年归契老禅游。
肯除酒戒容元亮，欲答梅诗愧子由。
隐几云山长在眼，出门风雪又回头。
元宵有约慈云阁，镫火能无感旧愁。
过古将军墓
陈守一（明代）

宿草何年墓，残碑委路头。江风摧大树，萤火散空秋。

有地藏蝼蚁，无人吊髑髅。早知身易朽，应不博封侯。
送
司马光（宋代）

人生荣与辱，百变似浮云。自有穷通定，徒劳得丧分。

消愁唯有酒，娱意莫如文。方寸常萧散，其馀何足云。
贤者之孝二百四十首·张志宽
林同（宋代）

何忽省母病，每因身疾知。
可怜张里正，尚得令君疑。
读书感愤四首
汪炎昶（宋代）

孔道贵平治，藜羹戹于陈。
回也得其术，回也亦最贫。
微言陉编简，又以诒我人。
徒能相困悴，未能泽期民。
和赋千叶桃花二首
王洋（宋代）

才喜寻春又惜春，寻春眉展惜春颦。
莫将颦笑为花用，处处平芜是醉裀。
独宿有怀
李光（宋代）

危亭搔首拨寒灰，夜久无人共一杯。湿翠沾云溪外竹，暗香浮月垄头梅。

乌啼日落孤村晚，被冷灯青夜梦回。还许对床寻旧约，肩舆应为我重来。
句
丁谓（宋代）

吾皇宽大容尸素，乞与江城不计年。
禅人并化主写真求赞
释正觉（宋代）

面孔何如，雪发霜须。
秋明月窟，春发冰壶。
妙尽还移步，功忘聊放锄。
拈来随处成宗要，向道斯人德不孤。
【双调】寿阳曲_胡来得赛，
未知作者（元代）

胡来得赛，热莽得极，明明的抱着虎睡。恼翻小姐挝了面皮，见着人来怎生
回避？
全无思娘意，却有爱女心，不似您鲁秋胡忒恁。见个采桑妇人与了一锭金，
你见那姓白的牡丹使甚？
酒醒后离书舍，沉醉也上钓舟，捧金钟把月娥等候。广寒宫玉蟾捞不在手，
水晶宫却和龙斗。
逢着的咽，撞着的撑，不似您秀才每水性。问娉婷谒浆到十数升，干相思变
做了渴证。
祆庙内，盼艳治。不觉的怪风火烈。把才郎沈腰烧了半截，谁似你做得来特
热？一个诸般韵，一个百事通，小书生玉人情重。彭三更烛灭黑洞洞，你道是不
曾时说梦。
一个单身汉，一个寡妇人，夜深沉洞房随顺。放入来你却守定门，这言语好
难准信。
诳楚霸，成汉业，鸾举禄尽衣艳。一把火焚烧得烟焰烈，楚重瞳待你不热？
金钗坠，云髻斜，歌舞罢彩云消灭。今宵酒醒何处也？杨柳岸晓风残月。
别离恨，心受苦，知他是几时完聚？泪点儿多如秋夜雨，烦恼似孝今起序。
羞花貌，闭月容，恰相逢使人心动。娇的的可人风韵种，也消得俺惜花人团
弄。
装呵欠把长吁来应，推眼疼把珠泪掩，佯咳嗽口儿里作念。将他讳名儿再三
不住的店，思量煞小卿也双渐。
杯擎玉，泪阁珠，心间事尽情儿倾诉。似梨花一枝春带雨，怕东君俨然辜负。
帏屏靠，珊枕欹，泪和愁酿成春睡。绣帘不教高挂起，怕莺花笑人憔悴。
陶元亮，楚大夫，醉和醒怎生做一处？恰似杜鹃和鹧鸪，行不得却道不如归
去。　江天暮雪
彤云布，瑞雪飘，爱垂钓老翁堪笑。子猷冻将回去了，寒江怎生独钓？　潇湘夜雨
潇湘夜，雨未歇，响萧萧满川红叶。细听来那些儿情最切？小如萤一灯茅舍。　妓刘春景
留春住，春怎留？燕莺啼落风时候。听道去也真个愁，想着那暖温温要人消
受。　妓张五儿
本儿五，利五张，不比那贩茶船纸糊的屏障。得他来买纸风月乡，爱的是脸
儿红那些模样。　比妓
桃千树，梅一株，是东君特留心处。无商量满天风共雨，怎教惜花人遮护？
闲花草，临路开，娇滴滴可人怜爱。几番要移来庭院栽，恐出墙性儿不改。
诞日邓宪副子几贺以诗次韵 其二
钟芳（明代）

联辔长安忆昔年，锦袍光映杏花鲜。青山归卧几千里，白首相思各一天。

东野云龙同上下，磻溪渔钓足神仙。遗音欻堕南来雁，才拙何能续大篇。
正月十四日半夜大雷雨许楙仲有诗次韵三首 其三
孙觌（宋代）

尚见暗尘随驷马，忽惊飞电扰群龙。玄云合沓涛头上，白雨浑群乳面浓。

淡碧鳞鳞生晓涨，小红漠漠放春容。只应便作寻芳计，好把鸱夷载酒供。
和罗仲素寄子静长篇
陈渊（宋代）

龟山绝壑蟠豫章，秀干往往参天长。十年收拾多散亡，只有太白追蟾光。

知君所得不可详，宴坐镡溪名益彰。独尝为我露其铓，尽扫杨墨挥韩庄。

迩来黄面稍侵疆，剑藏于室矢在房。分将肌肉剜为疮，犹说道心乃平常。

我欲从之挹馀芳，竟坐此传乖所望。新诗谩说陋汉唐，直以未画穷羲皇。

岂知籓篱不自防，欲举万目谁为纲。况彼桀骜非勤王，安用援手登之堂。

爱君骏足如飞黄，一空冀北无留良。四蹄雷雹方腾骧，肯如驽马徒争强。
异鸟来纪临安钱王疑冢也
宗稷辰（清代）

异鸟来，知县堂，券砖出，书钱王。钱王疑冢非一言，治东城北两钱如骑墙。

史臣书葬稽后唐，日在茅山之原锦衣乡，大都假托归荒茫。

想王虑远谋孔臧，卜于邑治无盗戕。确有徵信碑则详，李元之功不可忘。

君不见六陵乃遭髡逆杨，名阡巨墓多罹殃。惟王泽在吴越疆，爱人及树谁忍伤。

非徒恃此为善藏，不然曹公七十二，胡以漳河败露由飞铓。
感兴
何梦桂（宋代）

梨花院宇十分春，一片飞花减一分。不似山翁头上发，年年添雪上黟云。
磨茶寄罗池一诗随之后以无便茶与诗俱不往今
郑刚中（宋代）

有人遗我建溪香，茶具邻家自借将。
亲磨无从亲付汝，一推惟是一回拨。
趋庭愧我缪知鲤，证们怜儿那得羊。
浅啜饭馀深自省，再生天地属郡王。
落叶次江观察韵 其一
马凤翥（清代）

摧枯真觉可怜生，绕地漫天太怆情。红似林花辞故蒂，黄随边草杂寒声。

旧承雨露春何蚤，尽脱风霜野乍清。莫向江城高处望，许多溪壑扫难平。
陈司训迁观城掌教临别投赠
区越（明代）

教分象邑已前闻，再总观城道益尊。溟海南游方住楫，岱宗东望又梯云。

欲留春意归墙屏，合养桐材惜寸分。榱桷栋梁皆入用，吴兴千古复谁论。
醇叟崇道之丧未得往哭闻窀穸有期辄赋二章以相挽者 其二
张栻（宋代）

晚岁浑无事，端居只自如。冰霜浇块磊，日月老籧篨。

山寺留题墨，晴窗罢卷书。从今行岳路，忍复过公庐。
桂楫泛河中
沈君攸（南北朝）

黄河曲注通千里，浊水分流引八川。仙查逐源终未极，苏亭遗迹上难迁。

眇眇云根侵远树，苍苍水气合遥天。波影杂霞无定色，湍文触岸不成圆。

赤马青龙交出浦，飞云盖海远凌烟。莲舟渡沙转不碍，桂楫距浪弱难前。

风急金乌翅自转，汀长锦缆影微悬。榜人欲歌先扣枻，津吏犹醉强持船。

河堤极望今如此，行杯落叶讵虚传。
与复古叔读横渠正蒙书
乐雷发（宋代）

谁掘骊山起老师，竹林灯火共心期。
年来后学轻前辈，看彻皋比罢讲时。
吴比部致仕归蕲阳
郑獬（宋代）

蘧公四十已知非，长揖公卿卧翠微。
结绶才还双阙下，上书便乞故乡归。
伏辕赤骥相随老，出网冥鸿自在飞。
应向黄梅访逋客，白云飘洒紫荷衣。
又和岳祠谢发题岳寺平法华庵
司马光（宋代）

宴坐几何年，庭芜与砌连。
焚修真谛苦，功地得无圆。
阙里诗三百，濑级文五千。
厌烦犹不读，何况淤泥莲。
宿观音寺三绝 其三
李之仪（宋代）

留滞江南又一年，燕巢初就鹊声喧。一番风竹摇窗外，犹冀曾来紫玉轩。
江间作·其一
潘大临（宋代）

白鸟没飞烟，微风逆上舡。
江从樊口转，山自武昌连。
日月悬终古，乾坤别逝川。
罗浮南斗外，黔府古河边。
过韩寅仲枝园读其放歌即席次韵赋
张萱（明代）

有客有客云林间，自言愚公之谷幽人之槃，白板作扉柴作关。

一枝之栖六月息，须髯未戟鬓未斑。黄金筑台骏骨市，掉头不顾寻空山。

山前一水秋清浅，摩天照出东西巘。宇衡相望烟火邻，君不好游余亦倦。

握羽扇，扫石床。穿曲径，汎回塘。地僻山空日正长，西风禾黍送新凉。

正喜采薇和煮石，暂来扣角共歌商。歌声缥缈不知处，主人原向云中住。

忍见荆棘横道生，忍闻豺虎当人语。竹藏张廌，树种橐驼。

取人间者少，攘造物者多。寮毁鲁丘，仓尼邹轲，莫将道路叹蹉跎。

此生只合置丘壑，平地何日无风波。足有谢公屐，门有翟公罗。

天地莽莽阔如许，君胡为乎山之阿。共说人生行乐耳，醉来休问夜如何。

啼鸦绕霜樾，明月坠庭柯。
送张畏岩进士归吴门兼怀孙赤崖二首 其二
陈恭尹（清代）

吾生白发早萧萧，故旧胥台半已凋。庑下即今闻举案，市中谁复忆吹箫。

三冬湖橘初开树，八月江鲈渐上潮。挂绿比年风雨妒，几时林里得相邀。
曾主管专介取弃儿再次前韵
许及之（宋代）

自别心耿耿，奈此秋月明。晨兴洗我耳，鹊鹊枝间鸣。

踵门得缄翰，中有恻怛情。眷彼水际儿，感公脱危坑。

传之邑父老，相语涕泗横。郑重烦取将，摩挲付老兵。

忌饱体未充，惯拊心无怔。应答已如响，炯炯双眸清。

试问父母谁，惝恍目屡瞠。微公父母恩，何以活此婴。

儿生未有知，阴报已不轻。公犹不自德，安得名许生。

共惟仁圣朝，发政先鳏𡞦。吾侪值歉乏，讵敢孤官荣。

二星妙宣指，悉数仆屡更。三接尚须臾，一路当生成。

况乃幕中画，实负当世名。
题天竺南院赠闲元旻清四上人
白居易（唐代）

杂芳涧草合，繁绿岩树新。山深景候晚，四月有馀春。

竹寺过微雨，石径无纤尘。白衣一居士，方袍四道人。

地是佛国土，人非俗交亲。城中山下别，相送亦殷勤。
田家杂兴二首 其二
谢淞洲（清代）

晓色起陇亩，荷耜还西林。悠悠清溪水，自识沮溺心。

林际半新月，村静闻远音。何人柴门下，慷慨隆中吟。

未知千载事，好风开我襟。忽持一尊酒，苍然白云深。
句
吴光（宋代）

冰看时俗薄，雨弄客愁多。
题指月庵
冰如源（明代）

短扉将绿掩，小径倚村斜。
老树借藤叶，新桐布屋花。
渔歌传外港，鸥梦立前沙。
静者离言象，门题指月家。
自蒲赴湖至板桥逢杜谋伯
晁补之（宋代）

二年两度踏京尘，犹喜常逢杜子春。
文学老来从旧日，金兰同子更何人。
身惭随檄终难强，计欲归耕未敢陈。
正是桃花红似血，不应无酒但沾巾。
书房杂书二首 其二
陆游（宋代）

面槁发鬅鬙，衰残百不能。夜房侵户月，晨砚满池冰。

药债多于酒，蔬餐薄过僧。年深拄杖折，自斫涧边藤。
三适赠道友
白居易（唐代）

褐绫袍厚暖，卧盖行坐披。紫毡履宽稳，蹇步颇相宜。

足适已忘履，身适已忘衣。况我心又适，兼忘是与非。

三适今为一，怡怡复熙熙。禅那不动处，混沌未凿时。

此固不可说，为君强言之。
别秀亭五首
方回（元代）

秀亭亭上果何似，两水万山图画开。
霜入川原疏草木，烟销城市出楼台。
半空鹭点客悉破，何许笛吹诗句来。
异日梦魂应历历，醉僧同此藉莓苔。
次韵陈季陵元夕
陈棣（宋代）

顾我每为惊座客，如君真是谪仙人。
相逢不作寻常语，一笑同酬惨澹春。
八月十六日张伯常见访赏月四首 其二
范纯仁（宋代）

老来尤喜见朋游，况是才名第一流。今日偶逢甘共醉，他年相忆苦三秋。

高吟洒落过千首，遗爱深浓在几州。我亦官閒少拘检，留连宁复问更筹。
退食
潘希曾（明代）

退食行台日欲晡，门扃苍柏一尘无。凤团煮茗閒吟好，龙挂燃尘夜坐孤。

万卷懒开从插架，八州遥镇自披图。虚縻馆谷天涯晚，未有涓埃翊庙谟。
六月十四日观云有作
张九成（宋代）

深深萧寺足幽居，寝饭行藏亦自如。
仰识白云天外意，俯看青史古人书。
摩挲方雨生无愧，周览山川气有余。
不用棹舟江海去，清风明月是吾庐。
续百忧集行
吴则礼（宋代）

少陵昨者百忧集，但言儿啼四壁空。
羁臣即今百忧集，永痛母氏崩心胸。
畴昔罪臣投荆州，板舆惴惴那得留。
老人端已怕劳事，况乃离别酸鼻头。
荆州破屋冷似铁，眼边种种那堪说。
缚竹为瓦安得完，往往稀间过霜雪。
母氏癯然由暑热，喘卧十日遽死诀。
至斯极矣其予乎，每辄念此骨欲折。
九重陛下仁如天，蓬赦却上沙市船。
饱闻荆江西江恶，举家性命实可怜。
余生休论饭不足，今费君王岳祠禄。
母氏弃吾如许时，殊方只有看云哭。
贺公吴语慎莫嫌，渠自山阴一茅屋。
瘦妻稚子姑团栾，此叟堆灰未穷独。
哀梅麓楼寺丞 其三
释文珦（宋代）

寄酒全清达，论交不世情。远猷期变俗，直气反伤生。

属纩无妻子，营坟尚弟兄。九原那可作，肠断买山盟。
送立维那游天台
释云岫（宋代）

天台路上寻牛迹，瀑雪千寻带月飞。
见说石桥行不得，年年春雨上苔衣。
同吴迪吉汪信民游西塔寺分韵赋诗以荷花日落酣为韵探得荷花字 其二
谢逸（宋代）

林间露警鹤，城头日翻鸦。荷香晓逾清，山色秋更佳。

寺有老比晓，视世如虚花。茶香语有味，境静思无邪。

夕阳动归兴，天末散馀霞。徘徊不忍去，南楼吹晓笳。

更约秋夜来，小船卧蒹葭。
腊月二十二日渡湘登道乡台夜归得五绝
张栻（宋代）

人来人去空千古，花落花开任四时。
白鹤泉头茶味永，山僧元自大曾知。
落梅
徐集孙（宋代）

春雨敲花逐水流，游蜂催课未知休。
生来独冷嫌无雪，别去相知又隔秋。
紫蒂窠窠凝酒恨，苍苔点点落诗愁。
黄昏未觉师雄梦，塞管一声何处楼。
赠鄱阳胡中存
黄应举（明代）

匡阜接天都，清阴湛蠡湖。奇含双剑气，瑞毓九苞符。

谢树庭相倚，韦经代不孤。金茎擎日晓，长挹露华濡。
戊子人日寄怀陈南士
宋之绳（清代）

人日逢人少，相怜必故人。乱多天未厌，老至岁难新。

尘雾荒村合，田庐鬼国邻。与君生计拙，寂寞返吾真。
咏枣
王象晋（明代）

蓐收司契物华新，累累丹苞日可亲。汉帝殿前曾郑重，吕仙亭下诧奇珍。

味逾石蜜甜偏永，红迈朱樱色莫伦。怪道仲思名姓著，好同玉李供枫宸。
吴梨园请书便面诗以付之
张子翼（明代）

十载飘零滞远游，此生天地一虚舟。春随歌扇人留榻，舞尽花妖客上楼。

抚景从容登海峤，怀乡汗漫认并州。行边莫折章台柳，自古闺人咏白头。
清真观
郭翼（元代）

放生池上应五月，烂熳花开坐夜长。月出金盘擎露影，天高玉井散秋香。

云边小溆瀛洲近，镜里微波太液凉。准拟王乔借飞舄，仙游从此恣翱翔。
招吴渔川重九登江亭以往天津谒李相不至 其一
曾广钧（清代）

无着天亲似兄弟，灵山会上有缘来。翛然萍水聚还散，几度沧缘吁可哀。

公府门中馀鸟雀，道人脚底起蒿莱。九重寒秀无人问，独抱孤怀待早梅。
同熊伯通自定林过悟真二首
王安石（宋代）

城郭纷纷老倦寻，幅巾来寄北山岑。
长遭客子留连我，未快穿云涉水心。
金白屿王仲房沈嘉则九日醵金会饮赋诗见赠即
赵燕如（明代）

少小秦楼学燕飞，楚云湘水见应稀。
欣逢此日重阳酒，还整当年旧舞衣。
结客自怜非赵侠，靓妆无复是南威。
劝君未醉休辞醉，细插黄花且莫归。
送谪宦者放还扬州
丘浚（明代）

晓日都门道，西风酒一卮。几年悲玉后，万里赐环时。

古水前朝寺，残花后土祠。淮南风景好，归去莫教迟。
友人黄子衡欲之上庠以诗留行
朱熹（宋代）

若士有奇操，久厌山林卑。奋衣千里道，已与亲友辞。

子行何悠悠，世路方如兹。归来亦何日，车马光陆离。

幽兰生前林，擢置白玉墀。不以芳意远，结根终不移。

愿子崇明德，潜跃贵因时。悲风静夜听，乔木岁寒姿。

何以回轩驾，千载相与期。
颂古一○一首
释子淳（宋代）

月筛松影高低树，日照池心上下天。
赫赫炎空非卓午，团团秋夜不知圆。
送刘司寇致仕还苏州
罗钦顺（明代）

今日姑苏郡，耆英似洛中。公为刘伯寿，谁儗席君从。

白首功名遂，黄麻礼数崇。樊笼真自取，能不羡冥鸿。
移家
郑应球（清代）

淡泊无营意自宽，移家东郭近林峦。鸟吟白日春前树，人整青山竹外冠。

张老已知成室美，渊明但取敝庐完。由来物理难齐论，聊借鹪鹩信所安。
题吴兴消暑楼十二韵
杜牧（唐代）

晴日登攀好，危楼物象饶。一溪通四境，万岫饶层霄。

鸟翼舒华屋，鱼鳞棹短桡。浪花机乍织，云叶匠新雕。

台榭罗嘉卉，城池敞丽谯。蟾蜍来作鉴，螮蝀引成桥。

燕任随秋叶，人空集早潮。楚鸿行尽直，沙鹭立偏翘。

暮角凄游旅，清歌惨泬寥。景牵游目困，愁托酒肠销。

远吹流松韵，残阳渡柳桥。时陪庾公赏，还悟脱烦嚣。
净口二绝句
刘学箕（宋代）

修修野竹碧琅玕，乱石悬崖剑戟攒。
贫看野禽穿绿树，不知船已过前滩。
题赵仲穆山水二首
仇远（元代）

王孙遗迹在桐乡，留意当年翰墨香。
回首西风多感慨，不辞援笔赋嵇康。
拟郭璞游仙诗七首 其五
许传霈（清代）

局促辕驹足，奔踶走且僵。北风吹白云，忽与天路当。

明珠罗胸臆，珍错列上方。远登太行山，近陟华子冈。

清音闻山水，仙露滴衣裳。
咏西湖
程琳（宋代）

西湖多胜景，飞盖喜相陪。
暑气迎秋尽，江声向夕来。
柳梢青·数声鶗鴂
蔡伸（宋代）

数声鶗鴂，可怜又是，春归时节。满院东风，海棠铺绣，梨花飘雪。
丁香露泣残枝，算未比、愁肠寸结。自是休文，多情多感，不干风月。
挽贡南漪三首
王珪（宋代）

齿德人皆仰，诗书老更耽。
福兼鸿范五，瑞集凤雏三。
岁月供陶写，江湖人笑谈。
流芳钟四叶，兰玉俨相参。
木兰花慢（社日有怀）
严仁（宋代）

东风吹雾雨，更吹起、夹衣寒。正莽莽丛林，潭潭伐鼓，郁郁焚兰。莽干曲、多少意，看青烟如篆绕溪湾。桑柘绿阴犹薄，杏桃红雨初翻。

飞花片片走潺湲。问何日西还。叹扰扰人生，纷纷离合，渺渺悲欢。想云軿、何处也，对芳时、应只在人间。惆怅回纹锦字，断肠斜日云山。
梅花集句 其一四四
李龏（金朝）

小萼裁成绛蜡匀，绣难相似画难真。春风用意匀颜色，未怕青腰玉女嗔。
喜贺恩减本州绢额
程叔达（宋代）

山国不栽桑，抱布贸丝藏。恩诏光明烛，寒灯织室光。
颂古三十首 其二
释怀深（宋代）

不落与不昧，前后百丈语。毫发若参差，铁山横在路。

岂不见蓝田，常年人射虎。初时一箭没其羽，子细看来元是石。

再欲射时射不入，几乎惧杀李将军，千古令人空叹息。
句 其十
王予可（宋代）

帘捲绿阴花外月，玉山冰雪醉扶翁。
小泊英州二首
杨万里（宋代）

数家草草劣无多，跕水飞鸢也不过。
道是荒城斗来大，向来此地著东坡。
二月廿九日收宗玉弟京口书还家有日喜而赋诗
徐瑞（宋代）

半岁无书界我胸，短蓬念汝过残冬。官情但可京口酒，客梦应随浮玉钟。

弃纵向来缘底事，妍妆今日为谁容。书来剩喜归期近，伴我清吟倚老松。
送陈氏女弟至石塘河
黄庭坚（宋代）

富贵常多覆族忧，贱贫骨肉不相收。
独乘舟去值花雨，寄得书来应麦秋。
行李淮山三四驿，风波春水一双鸥。
人言离别愁难遣，今日真成始欲愁。
南阳广文博士还雷平后寄
陆龟蒙（唐代）

微微春色染林塘，亲拨烟霞坐涧房。阴洞雪胶知未入，

浊醪风涧的偷尝。芝台晓用金铛煮，星度闲将玉铪量。

几遍侍晨官欲降，曙坛先起独焚香。
春日书景
陈宗远（宋代）

狼藉残梅满地香，游蜂终日趁晴忙。
芳堤细草鳞鳞绿，深院垂杨袅袅黄。
暖雾未消山失木，春风无力晓侵裳。
眼看景物关情甚，亟把诗吟送一觞。
菜羹
白玉蟾（宋代）

一卷仙家煮菜经，宰夫失笑太官惊。
蓝田山里空餐玉，岂识闻韶别是清。
相见欢
庄棫（清代）

春愁直上遥山。绣帘间。赢得蛾眉宫样、月儿弯。

云和雨，烟和雾，一般般。可恨红尘、遮得断人间。
下第寄张坤
罗隐（唐代）

谩费精神掉五侯，破琴孤剑是身仇。九衢双阙拟何去，

玉垒铜梁空旧游。蝴蝶有情牵晚梦，杜鹃无赖伴春愁。

思量不及张公子，经岁池江倚酒楼。
登高辞
徐积（宋代）

九月九日兮，登高何为。古有此语兮，吾未暇论其是非。

菊花黄兮茱萸紫，二花此时还斗开。花满握兮酒满杯，人人欲上高楼台。

我与世人虽异好，此时亦难平襟怀。因思雕虫篆刻事，此文乃是儒之灾。

如今此灾亦可避，不辞万里登崔嵬。其如此物避不得，但恐积蠹伤良才。

是以天下美璞少，甚于矛戟戕琼瑰。纵有美璞直万镒，埋之尘土何由来。

圣朝有意去灾害，愿将此物为渠魁。
题李公麟山庄图
苏辙（宋代）

层崖落飞泉，微风泛乔木。坐遣谷中人，家家有琴筑。
送熊博士赴瑞安令
陈与义（宋代）

衣冠衮衮相逢地，草木萧萧未变时。
聚散同惊一枕梦，悲欢各诵十年诗。
山林有约吾当去，天地无情子亦饥。
笑领铜章非失计，岁寒心事欲深期。
十二峰·望霞光
阎伯敏（宋代）

东皇君来流晓霞，莫看西北王母家。
云华夫人王母女，肯为庙食留三巴。
奉和魏提干
张矩（宋代）

骑鹤楼前奏宓琴，朅来又作海山吟。碧云不隔乡关梦，白发能灰客子心。

愧我抗尘徒走俗，羡君博古更通今。新诗清响传空谷，击节长歌到夜深。
凊风岭
徐渭（明代）

赤霞城畔女郎身，曾将罗袖障胡尘。半岩竹泪犹啼月，一水菱花解照人。

那取藁砧还破镜，秪持完壁碎强秦。江天风雨来何急，似觉诗成泣鬼神。
颂古十二首 其十一
释智深（宋代）

古木灵巢鹤梦迷，昆崙白象倒骑归。鱼鳞水涨舟横岸，羊角风生花落溪。
和杨公济钱塘西湖百题 其八十五 虎跑泉
郭祥正（宋代）

未见虎跑迹，窥泉试一吟。遗珠僧不取，密竹助泉深。
无题二首
高翥（宋代）

风竹萧萧淡月明，孤眠真个可怜生。
不知昨夜相思梦，去到伊行是几更。
晓枕过金洲戏作
陈献章（明代）

行人拍手笑天公，十月江湖未朔风。旭日上天才半赤，晴霞照水忽殷红。

注目九江来艇急，回头三老著篙慵。何须却是苍梧道，不道天公也笑侬。
次韵元舆临汀书事三首 其三
郭祥正（宋代）

近郭溪山最可游，雨晴天气返如秋。人携羽扇防浓雾，马惜鞯泥涉浅流。

竹叶要翻金盏底，梨花偏称玉钗头。卧龙胜事堪图画，迥压闽南七八州。
题何靖山人隐居二首
文同（宋代）

因循失计下青山，却恨溪云占断闲。
黄卷圣贤忻对语，青云岐路只低颜。
月墙槐影侵阶暗，雨槛秋花满目斑。
自爱萧条真吏隐，心清不累有无间。
谒曹娥庙
释及浦（宋代）

辍棹江头谒孝娥，断碑枯柏尚嵯峨。
生为女子即如此，身是男嵯又若何。
千古美名昭日月，一躯灵骨葬藤萝。
沈魂欲酹不知处，无限西风起碧波。
立春帖子 其二 太上皇帝阁
周必大（宋代）

溥博参洪造，希夷法自然。鸿名称盛礼，玉册趁新年。
应天长
顾夐（五代）

瑟瑟罗裙金线缕，轻透鹅黄香画袴.垂交带，盘鹦鹉，

袅袅翠翘移玉步¤

背人匀檀注，慢转娇波偷觑。敛黛春情暗许，倚屏慵不语。
橙川四咏 其一 橙峰晚云
李昱（明代）

壮观橙川第一峰，寻常云气接飞龙。玉漦流地春无尽，翠髻撑天晓更重。

几度采芝身缥缈，连朝拄笏兴从容。虽然不作他山雨，灵物何曾有定踪。
比从人觅酒皆酸薄戏作此诗
陆游（宋代）

酒尽聊凭折简求，不知人要博凉州。
墙隅弃置空三叹，露下萤飞奈此秋。
越鸟
郑谷（唐代）

背霜南雁不到处，倚棹北人初听时。

梅雨满江春草歇，一声声在荔枝枝。
绝句
曹元询（清代）

鸡鸣窗欲白，无计留君住。纵使后当来，何如今不去。
耕仕一首
刘克庄（宋代）

耕不逢年仕背时，萧然井臼掩茅茨。
贫求生墓为谋早，病学还丹见事迟。
马上功名成画饼，林间身世似持棋。
未应对客呈饥面，尚有荒园可种蔡。
闻进士许彬罢举归睦州怅然怀寄
郑谷（唐代）

桐庐归旧庐，垂老复樵渔。吾子虽言命，乡人懒读书。

烟舟撑晚浦，雨屐剪春蔬。异代名方振，哀吟莫废初。
华山庙
张籍（唐代）

金天庙下西京道，巫女纷纷走似烟。

手把纸钱迎过客，遣求恩福到神前。
句 其二
冯时行（宋代）

儿童便读山中记，老大才登记里山。
水调歌头 其二 七夕
姚述尧2（宋代）

三五半圆夜，二七素秋天。银河耿耿，中渡绛节会星軿。

宝鹊喜传佳信，丹凤欢迎仙仗，瑞彩映珠躔。此意天长久，不比在人间。

多情客，捧香饵，洁宾筵。殷勤拜舞，乞寿乞富乞团圆。

宜与人人愿足，更看家家欢洽，喜气满江山。今夕莫辞醉，后会是来年。
大龙山五咏用家君所和胡别驾韵 其一 经藏
洪适（宋代）

万法俱一空，忘筌亦忘字。勿置齿牙间，回观方寸地。
旧识姜邦杰於亡友韩无咎许近屡寄诗来且以无
陆游（宋代）

故人玉骨已生苔，邂逅逢君亦乐哉。
湖寺系舟无梦去，京尘驰乐有诗来。
醉中不敢教儿诵，看处常须浴手开。
久矣世间无健笔，相期力斡万钧回。
太华寺别张季文
杨慎（明代）

华顶云，滇海月。携手三度游，同心两回别。携手同心此地分，他乡客路复离群。

明年载酒花林下，啼鸟春山谁共闻。
咏家酝十韵
白居易（唐代）

独醒从古笑灵均，长醉如今斅伯伦。旧法依稀传自杜，

新方要伯得于陈。井泉王相资重九，麹糵精灵用上寅。

酿糯岂劳炊范黍，撇篘何假漉陶巾。常嫌竹叶犹凡浊，

始觉榴花不正真。瓮揭开时香酷烈，瓶封贮后味甘辛。

捧疑明水从空化，饮似阳和满腹春。色洞玉壶无表里，

光摇金醆有精神。能销忙事成闲事，转得忧人作乐人。

应是世间贤圣物，与君还往拟终身。
甘露寺火后登多景楼故基有作
俞德邻（宋代）

西风散屧步崔嵬，霁色浮空望眼开。江势乱奔沧海去，天形低约众山回。

一卷狠石埋焦土，百尺危楼付劫灰。惟有沙鸥知我意，相亲相近不惊猜。
岩桂
喻良能（宋代）

粟粟枝头浅浅黄，十分风味百分香。
广寒宫殿清秋里，掠削云鬟试靓妆。
西溪次韵九首 其六
刘跂（宋代）

洞庭明月下，天地一冰壶。恍对瑶池雪，惊逢甓社珠。

穷乡悲百粤，胜槩忆三吴。谁作稽山伴，秋风入镜湖。
闱中与许亦龄张斗垣二明府夜集
孙传庭（明代）

银烛辉煌照素秋，芳樽凉夜对清幽。香飘玉树风生户，翠拂金清月满楼。

车马昔怜燕市别，文章今作兔园游。酒阑忽漫谈时事，万里边声起暮愁。
和翰林典籍牛士良使安南之作
孙蕡（明代）

五两招摇百尺杠，官舟十月下藤江。波心犀气寒通剑，石角潮声夜扑窗。

酒荐吴盐浮腊味，歌传楚艳入巴腔。扬舲我亦蓬莱客，应趁春风画桨双。
秋兴次韵
张渊（明代）

识来三十四年非，珍重山林短后衣。
龟背刮毛惭我拙，虎头食肉任人飞。
老亲种种垂秋发，旧屋萧萧淡夕晖。
办得浮家明日去，五湖处处是渔矶。
玉蝴蝶 其二 贺高二亮纳姬湖州
尤侗（清代）

应是三生杜牧，深红浅绿，再接花枝。正好珠珰佩解，金雀鬟垂。

花情诗、早怜碧玉，小名录、恰比红儿。尽绸缪，描残翠管，写尽乌丝。

相宜。绿衣方小，青衫未老，绛缕初飞。顾曲郎君，记歌娘子按新词。

学秦筝、争传妾解，偷吴语、未许欢知。画中人，五湖一叶，载到西施。
寒食
韩翃（唐代）

春城无处不飞花，寒食东风御柳斜。
日暮汉宫传蜡烛，轻烟散入五侯家。
为牵牛答织女和颜特进
陈子升（明代）

白允戏穷桑，吴生搴宵桂。嗟非二哲魂，弛张感天帝。

旭日遵始二，明星加有嘒。扬野不独躔，匏瓜岂吾系。

徒唏大梁影，久望长河澨。方欣素节来，恒惧奔龙逝。

伐鼓申服箱，君其保神丽。
挽陈东湖先生
张衡（两汉）

清沟名父子，浊世福人家。
二妙手谁抗，一翁颠未华。
天方章猿鹤，岁忽值龙蛇。
公死可无憾，吾生未有涯。
乱世没吾宁，何须满百龄。
云封灵寿杖，天殒少微星。
长夜泉台黑，幽林鬼火青。
西风吹木叶，无语慰飘零。
再作
项安世（宋代）

遇物无污洁，经林失盛衰。坐令砖似玉，立见发如肌。

乌化瑶池鹤，骓成石阙狮。倾都陈鹭翿，连野猎麑皮。

山裹青螺髻，城张白凤帷。佛宫迷铁塔，御路翳金槌。

旟旆纷斜整，鴐鹅杂正奇。四弦秾李抹，三弄落梅吹。

旧积新仍压，前驱后更驰。舞狂宁俟拍，行乱不遵歧。

扬布疑非我，何郎竟指谁。孔淄应不涅，墨素遂无悲。

勇势将门塞，纤形探隙窥。攲倾愁屋壁，踊跃羡童儿。

盖垤危翻瓮，填坑骇掷卮。屐深知夜过，蹄浅认朝骑。

冻合将平海，冰坚已实池。羲和光夺色，鸟雀命悬丝。

后阵多难测，阴机远莫涯。看云方浩浩，望霁故迟迟。
次韵方叔晚过湖上时积雨新霁夜色如昼传闻余有兴元之命
李之仪（宋代）

酾水投过日，佳思生襟裳。缅怀江上笛，相游共胡床。

星月弄疏明，草木来远香。所得亦饷尔，端能谢炎凉。
题崔公池亭旧游（一作题怀贞亭旧游）
温庭筠（唐代）

皎镜方塘菡萏秋，此来重见采莲舟。谁能不逐当年乐，

还恐添成异日愁。红艳影多风袅袅，碧空云断水悠悠。

檐前依旧青山色，尽日无人独上楼。
朝入清远峡
释今无（明代）

翻江朝日丽，迎水峡船摇。草露茸茸滴，飞云淰淰飘。

事閒人意好，春急鸟声娇。中岁从兹过，年年换寂寥。
三月十日牡丹盛开将约诸宾客共赏九日夜忽风雨大作黎明园丁走报花已半离披矣感而赋此
朱诚泳（明代）

自恨开尊约已迟，晓来风雨半离披。不知犹有春多少，为报东君好护持。
兰阳八景
陈淑均（清代）

华清今已冷香肌，别有温泉沸四时。十里蓝田融雪液，几家丹井吐烟丝。

地经秋雨真浮海，人悟春风此浴沂。好景兰阳吟不尽，了应汤谷沁诗脾。
春晚东园晓思
薛逢（唐代）

剑外春余日更长，东园留醉乐高张。松杉露滴无情泪，
桃杏风飘不语香。莺恋叶深啼绿树，燕窥巢稳坐雕梁。
也知留滞年华晚，争那樽前乐未央。
吴江
汪藻（宋代）

好在松江水，丁年忆此过。垂垂梅子雨，细细曲尘波。

花老千头橘，香闻数丈荷。百忧今已矣，搔首意如何。
口占举示儿辈
童玮（清代）

学问端从物理推，当前景色举堪思。花因艳绝香微减，月到圆时影渐亏。

蚁斗绿槐忙可笑，蛾投红焰蠢无知。人生若梦终须觉，分外奚庸役役为。
贤者之孝二百四十首 其七十四 贡禹
林同（宋代）

安用孝与弟，今人悖得官。一闻阳在位，自是合弹冠。
鹧鸪天（咏阮）
张鎡（宋代）

不似琵琶不似琴。四弦陶写晋人心。指尖历历泉鸣涧，腹上锵锵玉振金。

天外曲，月边音。为君转轴拟秋砧。又成雅集相依坐，清致高标记竹林。
樵云野老
薛瑄（明代）

白头已与世相违，笑指生涯在翠微。伐木忽看云满斧，束薪不觉露沾衣。

息肩频向青林歇，荷月长从绿野归。一曲浩歌天地阔，远山回首晚霞飞。
春日杂兴
方岳（宋代）

花柳村村奈老何，一春门巷断经过。
无绳可系西沈日，有水皆随东逝波。
妄想已空骑鹤梦，劳生亦厌饭牛歌。
正须秉烛游清夜，转眼兰亭旧永和。
日本月为胡云起作
张定（清代）

先生好剑更好月，寒光上腾秋月高。昆吾之月世难觏，大食之月辉久韬。

二者搜罗不可得，日本有月求之亟。往时日本来观光，宝月流传入中国。

中国尚文不尚武，藏此月者半伧父。有谁拂拭鸊鹈膏，素练横空下阶舞。

先生得之喜欲狂，摩挲珍重如球琅。酒酣奋袂出示客，长虹三尺辉宝光。

吾谓先生可一试，莫使毛锥误我事。挺身投笔学班超，塞外立功酬素志。

先生一笑郁塞开，诸公狂饮歌莫哀。夜半此月作龙吼，愿从先生登燕台。
罗浮山
佚名（宋代）

四百余峰海上排，根连蓬岛荫天台。
百灵若为移中土，蒿华都为一小堆。
满路花
周用（明代）

风前满地花，雨后连天草。今年三月里、春归早。低云薄雾，犹自三清晓。

金尊须臾倒。无奈离愁，为他转伤怀抱。

绣帘斜卷，昼静闻啼鸟。韶华刚九十、勾销了。绿波无赖，点点青荷小。

寄语春知道。桃李多情，莫教惜春人老。
黄农部见访赐诗病不能兴依韵和答
李永圭（清代）

经年旅馆病河鱼，白露苍葭对月初。再咏《皇华》敢言劳，曾闻叔度众推誉。

自同其气还同臭，未见斯人先见书。多谢高车来枉过，起余榻畔整冠裾。
卫尉邵少卿挽词二首
梅尧臣（宋代）

位至九卿亚，年过七十春。
桐乡归葬日，棠树去思人。
雾里开蒿隧，原边起石麟。
地遥徒有泪，洒向北风频。
二色莲（咏题）
曹勋（宋代）

凤沼湛碧，莲影明洁，清泛波面。素肌鉴玉，烟脸晕红深浅。占得薰风弄色，照醉眼、梅妆相问。堤上柳垂轻帐，飞尘尽教遮断。

重重翠荷净，列向横塘暖。争映芳草岸。画船未桨，清晓最宜遥看。似约鸳鸯并侣，又更与、春锄为伴。频宴赏，香成阵、瑶池任晚。
拟庾子山咏画屏风诗 其一
张鹤龄（清代）

南牺回紫极，鄠杜春光开。华林候气转，琼葩照地来。

暂迎飞盖举，将看舞袖回。侍饮香春殿，未惜流霞杯。
酬李当
许浑（唐代）

知有瑶华手自开，巴人虚唱懒封回。

山阴一夜满溪雪，借问扁舟来不来。
偈三十五首 其一
释祖珍（宋代）

青毡本属吾家，日用何曾欠阙。要识里许清规，除是君子可八。
游霍童
陈嘉官（宋代）

藤上老猿欲堕，松间野鹿相随。
苔藓绿埋丹灶，桃花红染金锤。
答与新弟题蓉湖庄四首即次其韵 其三
顾可立（明代）

龙头龙尾属群公，添我湖山又一峰。借问游人都不识，朝霞暮霭若为容。
送古山人
李覯（宋代）

喜闻吉事怕闻凶，天下人心处处同。
乍出山来言语拙，莫将刺字谒王公。
烛影摇红 寒衾
陈锐（清代）

鸳馆单栖，被池一榻怜春浅。凄凉听雨总无眠，咽水更虬转。

两字相思画惯。意绵绵、挨宵望旦。去时风月，似铁多年，冰蚕曾见。

四角平铺，贴胸拥背今嫌短。重重锦烂是天涯，梦隔床头远。

怀里余香未散。剩啁啾、罗浮浸眼。向空斜抱，细数归期，绮罗庭院。
马当山水府庙
张镃（宋代）

江长九月秋气豪，霜明岸老天愈高。
群真下集水仙府，丁东佩玉闻云璈。
修涂随处惬奇观，况此楼殿临烟皋。
割牲酾酒祝祷灵贶，顺风挂席轻狂涛。
褊褼数鹤摩空舞，戛然长鸣更凄楚。
飞来木末独移时，不逐昏鸦乱洲屿。
人言马当船过难，我喜浩偿超然间。
便须击楫自此去，指呼万骑恢河关。
寿杨崇庆二首
吴泳（宋代）

清露团火旻，素月分白道。
三湖足秋色，天以赐贺老。
红蕖正酣酣，翠籊方稍稍。
閒情观池鱼，生意玩眠食常健好。
南歌子
李太古（宋代）

月下秦淮海，花前晏小山。二仙仙去几时还。留得月魂花魄、在仙间。

河汉流旌节，天风袅佩环。满空香雾湿云鬟。何处一声横笛、杏花寒。
偈颂七十一首
释了惠（宋代）

去年今日节，海角天涯传报捷。
今日去年朝，黄童白叟尽歌谣。
雨不破块，风不鸣条。
渔者自渔，樵者自樵。
草木昆虫王化裹，万拜谁道不逢尧。
元夕
周端臣（宋代）

小院春寒月到迟，闭门閒课上元诗。
南来父老消磨尽，耳畔无人说旧时。
郴江百咏 其九十 龟峰铺
阮阅（宋代）

山似龟形古戍西，路人到此欲稽疑。刳肠钻灼犹难信，顽石何缘解有知。
送虞提宫
李流谦（宋代）

桃花未落春水生，百川合流如镜平。
江神约束蛟与鳄，东阁郎君将母行。
一帆万里无荆越，非雾非烟锁双阙。
只今手持天下柄，相公身是稷与卨。
潭潭大府琳琅都，翻翻戟带缠金铺。
朝回坐对彩衣舞，天上应有人间无。
相门出相古来有，周公在前鲁公后。
看君父子名一时，野人甘作扶犁手。
喜书
邹浩（宋代）

水北摘禾将欲了，水南发瘴已皆安。憣然回指潇湘去，感激天恩分外宽。
寄题富沙倅廨静凉亭诗
张侃（宋代）

南中多暑气，来觅静凉诗。但得政无扰，自然民不欺。

亭中人蕴藉，栏外水涟漪。想见宾朋过，衔杯乐圣时。
一斛珠
周紫芝（宋代）

柳边池阁。晚来卷地东生恶。人生不解频行乐。昨日花开，今日生吹落。
杨花却似人飘泊。春云更似人情薄。如今始信从前错。为个蝇头，轻负青山约。
送曾南仲寺丞守永嘉
楼钥（宋代）

六和久坐趣归鞭，却送旌麾水竹边。
无说可裨新令尹，有诗重送老同年。
城隅绿竹今安否，庭下朱栾定俨然。
回首东州真梦境，羡君此去若登仙。
病中杂兴五言十首
刘克庄（宋代）

向来春帖子，残膏罥蛛丝。
无复秦郎思，聊吟党进诗。
葛仙坛 其三
刘泾（宋代）

空山万幽木，弹以终日风。无弦自秋曲，奏满天地中。

爱之以心灵，听之以耳聪。道人抱琴来，此意不可通。
点绛唇 其二 闺人语燕，和李清照韵
董元恺（清代）

燕子双双，阿谁系得红丝缕。妆台衔去。落尽香泥雨。

好向郎边，细语相思绪。归来处。潇湘烟水，珍重江南路。
二月望日从镇守绣衣游鼓山 其二
林景清（明代）

坐阅江山会此亭，天风拂面酒微醒。长空一望春无际，落日千峰鸟外青。
感兴十首 其五
韩淲（宋代）

一生精力尽于诗，诗到成时不自持。脱著衣冠对神武，婆娑空复羡诸儿。
又五位
释子淳（宋代）

偏中至，收丝却返芦花里。
高欹龟枕恣情眠，长江信任波涛起。
文裔龙泉步知县秦志道韵
王震（宋代）

社延一脉五龙泉，飞汉神龙不及眠。要作雨霖苏六合，此泉应占百泉先。
王仪宾第赏菊
杨守阯（明代）

王晋卿家菊满篱，我来犹见傲霜枝。清芬只合秋兰并，冷艳宁教睡蝶知。

已过重阳还对酒，为怜晚节更题诗。回看桃李东墙外，不及春风二月时。
蒙恩易镇豫章丐假还乡途中偶成十七首
吴芾（宋代）

沙虚防败岸，舟小怯惊湍。
行路难如此，争如野处安。
和陶答庞参军六首
苏轼（宋代）

丱妙侍侧，两髦丫分。
歌舞寿我，永为欢欣。
曲终栖然，仰视浮云。
此曲此声，何时复闻。
观鹤舞
永珹（清代）

幽人惯调鹤，散步临前墀。兴来观其舞，开笼无常期。

胎仙若解意，小立修容仪。徐焉顿修趾，双翮俄参差。

暂离芳春地，不上乔松枝。徘徊弄逸态，宛转矜殊姿。

惊鸿方振迅，翔凤偏威垂。烟雾隐芝圃，风雨生瑶池。

讵嫌心目眩，祇觉精神移。轩翥亦已久，敛翼还自持。

横空骋天步，华表忘归时。顾念驯养恩，云外凭招之。

低徊同戏彩，不愧林家儿。
柴关岭雪
曾国藩（清代）

我行度柴关，山关惊我马。
密雪方未阑，飞花浩如泻。
万岭堆水银，乾坤一大冶。
走兽交横奔，冻禽窜荒野。
挥手舞岩巅，吾生此潇洒。
忽忆少年时，牵狗从猪者。
射虎层冰中，穷追绝壁下。
几岁驰虚名，业多用逾寡。
久逸筋力颓，回头泪盈把。
觉此山和尚新住持双峰作此赞叹之
李孝光（元代）

双峰矗天佛头碧，双峰插地沧海黑。道人入山化作雨，蓝玉亭海深一尺。

光明白氎红鬘衣，说法香南连雪北。紫皇香案九重天，日照麒麟生五色。
梅花集句 其一九五
李龏（金朝）

病见岩花发，风霜一岁残。月斜寒影动，清比玉堪餐。
玩鞭亭
张宪（元代）

畸乌压营营作声，红光紫电围金钲。
黄须小龙马上啸，白日饥豺梦里惊。
老奴怒掷珊瑚枕，追兵起合疏璃井。
巴马东归疾似风，道旁遗烘如水冷。
健儿空玩七宝鞭，荆台老姥空谁传。
客湖上
顾禧（宋代）

对酒拂吴钩，光随湖水流。
碧寻堤上草，红落竹边楼。
春老莺啼倦，山空鹤唳收。
买花钱欲尽，何事再句留。
食荠糁甚美盖蜀人所谓东坡羹也
陆游（宋代）

荠糁芳甘妙绝伦，啜来恍若在峨岷。
蓴羹下豉知难敌，牛乳抨峨亦未珍。
异味颇思修净供，秘方常惜授厨人。
午窗自抚膨脝腹，好住烟村莫厌贫。
过鲁公观牡丹戏成小诗呈席上诸公
李弥逊（宋代）

昨日花间风送雨，泪眼凝愁暗无语。
今日花间天色明，向人艳无百媚生。
雨中多思晴亦好，日日看花被药恼。
人间绝色比者谁，汉宫飞燕开元妃。
轻颦浅笑各有态，淡妆浓抹俱相宜。
传闻姚魏多黄紫，醉红不似当筵枝。
移樽洗盏苦不早，明日春光暗中老。
西斋居士心已灰，也向花前狂欲倒。
谢友人惠锦菊月下白菊二株三首 其三
黄仲昭（明代）

繁英楚楚开寒玉，应与蟾光一色清。疑是羽仙初宴罢，醉飞环佩下蓬瀛。
散策
曾黯（宋代）

散策孤峰寺，维舟岸石林。
月寒初看晕，云淡欲收阴。
水合双江急，山连百粤深。
归心正无奈，高处莫登临。
勉婿史弥大
高迈（宋代）

老朽归田久，鸟纱白发新。
经纶天下事，都属少年人。
送赵国晋随侍之江西
陈文蔚（宋代）

如今无复酒肠宽，十五年同一梦间。
岁月易从愁里换，鬓毛多向别时斑。
诸公台阁总皆着，独我山林自爱闲。
见说西风欲回首，樽前重得话间关。
莺啼序·说笔
黄之隽（清代）

毛锥愤然跃起，向黄生诮骂。我依汝、寒雪秋萤，每生鲜蕊如赭：枉劳却、霜颠杵杵，几回贬我西风价。

愿退归泥冢，今宵与君辞也。欲答还惭，贱子有罪，幸中书宥赦。

打蕉雨、常送凄凉，舍君谁伴长夜。益州来、鸾笺十版，邺中到、雀台一瓦。

暂陪君、联个因缘，顺时聊且。他年脱颖，共尔高飞，厕玉堂金马。

奉帝诏、撰词木芍，草赋长杨，一腕云烟，彩毫浓写。

雕犀制格，镂金装管，珊瑚十丈镌为架。盥蔷薇、秋露垂垂洒。

风灵雨怪，遥携蛇影龙魂，万里勇赴其下。朝回解橐，付与涛姬，许玉纤共把。

惯用尔、双蛾青到，对镜工描，两蝶黄来，倚窗学画。

芳津润汝，脂唇呵汝，鼠须麟角风流老，待功成、才劝中书驾。

锥兮掩帽垂头，一笑而行，汝言尽假。
立化童子
李新（宋代）

冷饭残羹属与谁，其他消息问谁知。
竿头一步饶师进，不是当年去得迟。
看先叔祖青松居士仓使诗
俞桂（宋代）

儒冠每笑拙身谋，春日因何桂玉留。
南浦未思芳草恨，西湖正为落梅愁。
四灵去矣今如在，诸老萧然事已休。
衣钵青松谁继续，家鸡还复可搜求。
南田移居 其三
宗庆（清代）

松门杉磴翠阴斜，占住名山亦足夸。宿雾初开盘谷树，春风遥隔镜湖花。

田园冷落渊明宅，池馆幽閒小谢家。独坐竹窗谁破寂，声声啼鸟自相哗。
花朝日侍皇太后游宴御园
弘历（清代）

上苑韶华正可怜，琼英珠蕊羃祥烟。人游爱日春方永，物被和风色转妍。

织锦丝垂亭畔柳，流霞杯送水中仙。欲知色养欢无限，只在慈宁辇辂边。
岁暮绝句四首 其四
晁说之（宋代）

迟迟来日去何疾，六十五见此日除。明发束修能有几，太平田舍读残书。
起工
华镇（宋代）

龙骨穿云水上天，熊蟠抉地土成川。朝来泥淖漫胡处，日落星河已湛然。
秋怀用昌黎韵 其二
李经述（清代）

吾宗长爪生，七龄赋《高轩》。云梦吞八九，气势黄河奔。

神工运鬼斧，输般噤不言。虬龙喷墨雨，洒落砚池前。

逸韵可以佩，奇气可以餐。身摘屈艳，荟为昌谷编，编中惊人语，一可抵百千。

始为奉礼郎，索米怜寒酸。玉楼召作记，长向冢中眠。

乃知卓荦士，以才夭其年。
惜分钗 题颠道士画寒林访友图
潘西凤（清代）

消魂处。斜阳路。一閒亭子三株树。更魂消。小溪桥。

人拖竹杖，我挈诗瓢。摇。摇。

寒山外。人还在。楼边竹里听清濑。到前村。扣柴门。

无言握手，一笑开樽。醺。醺。
自清平镇游楼观、五郡、大秦、延生、仙游、往返四日，得十一诗，寄子由同作 仙游潭五首·南寺 其六
苏轼（宋代）

东去愁攀石，西来怯渡桥。碧潭如见试，白塔苦相招。

野馈惭微薄，村沽慰寂寥。路穷斤斧绝，松桂得干霄。
题扇寄叶与中都宪时赞军窾外
陈桭（明代）

同年踪迹恨西东，远意聊将一箑风。好似昔人挥白羽，坐令沙漠虏尘空。
采石
汪元量（宋代）

夜泊青山下，江空不受尘。
只看波底月，便是谪仙人。
寄题翠麓寺呈伯强寺丞
钱公辅（宋代）

曩时曾作家山游，亭有翠麓排新幽。
疏轩密牖竹锵戛，烈风劲雨松飕飀。
呀然出户瞰山足，屹然数竿围上头。
扫除云峰耸客步，煎煮锡水供茶瓯。
我时既合众宾饮，醉岸山帻心迟留。
山僧领我丐诗榜，诗未脱吻惊旋辀。
四方环走倏已晚，十载负约今方酬。
珍蓝增葺想胜旧，我已白首縻藩州。
何当一赋归去来，再款岩室空披搜。
吾宗道人正嘉遯，摆脱世上无穷忧。
欣逢主人贤且令，泉石笑傲都相求。
上人洒扫莫暂闲，行行逆我西来舟。
夔州窦员外使君见示悼妓诗顾余尝识之因命同作
刘禹锡（唐代）

前年曾见两鬟时，今日惊吟悼妓诗。凤管学成知有籍，

龙媒欲换叹无期。空廊月照常行地，后院花开旧折枝。

寂寞鱼山青草里，何人更立智琼祠。
虞美人·曲阑深处重相见
纳兰性德（清代）

曲阑深处重相见，匀泪偎人颤。凄凉别后两应同，最是不胜清怨月明中。
半生已分孤眠过，山枕檀痕涴。忆来何事最销魂，第一折枝花样画罗裙。
发东阿
文天祥（宋代）

东原深处所，时或见人烟。
秋雨桑麻地，春风桃李天。
贪程频问堠，快马缓加鞭。
多少飞樯过，噫吁是北船。
望庐山
曹彦约（宋代）

暮年秋色恋江乡，酒熟鱼肥蟹著黄。
已见庐山非入梦，一帆风稳称归航。
和部使者骑牛歌
陈舜俞（宋代）

君平山前白云老，五十休官何太早。
咄哉官卑莫行道，鸾凤岂肯争粱稻。
爱山爱水去无时，渐老更买黄牛骑。
长髯老奴挈榼随，白纻皎皎山人衣。
因怜湖边有逐客，也解忘形乐泉石。
不使执辔从翁游，翁自出钱为买牛。
山中酒美数醑我，醉里诗成要我和。
市儿指点应不识，底不轻裘走快马。
毛夫子，真国士，
出问风谣宣直指。潇洒本是神仙人，
功名强为苍生起。闻说骑牛不诋诃，
手擘红笺为作歌。英词百卉铺锦绣，
雄辩三峡倾银河。我牛入山路渐熟，
好歌吟声易成曲。明年恩亦当放还，
直入深云无管束。欠却刘家买牛黄金钱，
又得毛公骑牛碧玉篇。
应制赏花钓鱼
寇准（宋代）

龙禁含佳气，銮舆下建章。
碧波微荡漾，红萼竟芬芳。
玉斝春醪满，金枝昼漏长。
逢时空窃抃，万宇正欢康。
钱唐怀古
宗衍（元代）

铁马悲鸣汴水黄，翠华南渡驻钱塘。至今父老称行在，往昔君臣认故乡。

银海雁飞虚夜月，铜盘仙去只秋霜。乾坤离合宁非数，诗罢长吟意渺茫。
送刘伯瑞四首 其三
赵蕃（宋代）

居者与仕者，所知张宋间。咸能谓君好，政欲警余顽。

论已穷千载，才宁减二班。何当传副本，免使访名山。
龟堂偶题
陆游（宋代）

细肋卧沙来左辅，巨螯斫雪出东吴。
不知一饱摩便腹，得似茅檐荠糁无？
最能行
杜甫（唐代）

峡中丈夫绝轻死，少在公门多在水。富豪有钱驾大舸，

贫穷取给行艓子。小儿学问止论语，大儿结束随商旅。

欹帆侧柁入波涛，撇漩捎濆无险阻。朝发白帝暮江陵，

顷来目击信有征。瞿塘漫天虎须怒，归州长年行最能。

此乡之人气量窄，误竞南风疏北客。若道土无英俊才，

何得山有屈原宅。
早梅芳近
吕渭老（宋代）

画帘深，妆阁小。曲径明花草。风声约雨，暝色啼鸦暮天杳。染眉山对碧，匀脸霞相照。渐更衣对客，微坐自轻笑。

醉红明，金叶倒。恣看还新好。莹汪粉泪，滴烁波光射庭沼。犀心通密语，珠唱翻新调。佳期、定期、定约秋了。
赠李禹臣
王先谦（清代）

不是从黄宪，何缘御李君。并名中表录，同揖上将军。

镫几晨联草，戈船夜定文。犹拈《渭城曲》，顾我许同群。
和杨同州寒食乾坑会后闻杨工部欲到知予与工部有宿酲
白居易（唐代）

夜饮归常晚，朝眠起更迟。举头中酒后，引手索茶时。

拂枕青长袖，欹簪白接z5.宿酲无兴味，先是肺神知。
挽何南坡 其三
王柏（宋代）

篱落纵横一径分，平生杖屦几登临。某山某水机缄露，彼室彼庐精分深。

检校旧规心欲折，摩挲新志泪难禁。素车白马人归后，鹤唳猿啼总些音。
过琴斋
董嗣杲（宋代）

乘閒过琴斋，作意登漪岚。
棠湖漾其北，紫霄耸其南。
阑干压池芳，渌净拖柔蓝。
行人冒游尘，名利多沉酣。
尽倾沧江水，莫洗浊世贪。
出群赵家玉，吏此长子男。
台府严且明，举动百不堪。
临流自照心，谋饱无肥甘。
景物固尔佳，何暇同清谈。
买舟过柴桑，东归面无惭。
藤杖
黄裳（宋代）

一枝能独立，三径漫相随。閒逐人行止，先知路险夷。

倚凭吟望久，将饮醉归迟。携到遥林下，尤宜倒接䍦。
春游昌谷访李长吉故居
张耒（宋代）

连山忽中开，呀若敞双户。
清泉泻中间，行子并溪去。
苍崖左右泻，田垄亦棋布。
渠流涨春漪，鸣涧转芳屿。
鸡豚见茅屋，负檐隐微路。
竹坞蔼青葱，花岩被红素。
仲春雨新敛，晴日破氛雾。
南山当其门，列嶂俨环护。
深行不知厌，舍马时独步。
欣然耳目惬，遂我麋鹿趣。
朝随浮云来，归辔月中度。
惆怅锦囊生，遗居无复处。
秋怀三十六首 其三十二
邵雍（宋代）

水寒潭见心，木落山露骨。始信天无涯，万里不隔物。

脱衣挂扶桑，引手探月窟。不负仁义心，区区五十一。
题东坡先生惠州定惠院海棠诗后赵子昂画像并
方回（元代）

五季乾坤混为一，艰难得之容易失。
一拳槌碎四百州，新法宰相王安石。
二苏中尤恶大苏，周二程张俱不识。
绍圣奸臣讲绍述，元佑诸贤纷窜斥。
东坡饱吃惠州饭，心知惇卞乃国贼。
恍惚他乡内陆似人，海棠不株困荆棘。
海内文章蜀党魁，蜀第一花世无匹。
邂逅相逢心相怜，瘴雨蛮烟污玉质。
忆昔蒟酱筇竹枝，适与张骞遇西域。
彼徒生事劳远人，此感与国同休戚。
屈原放废郢都丧，箕子囚奴殷录讫。
惠州未已更儋州，必欲杀之至此极。
立党籍碑封舍王，竟使大梁无社稷。
此诗此画系兴亡，可忍细看泪横臆。
偶摹燕肃秋山晚霭图因题
弘历（清代）

古树参天列几株，深笼萧寺翠模糊。爱听猿啸来三峡，肯放渔舟出五湖。

羁马玩鹅傲颠米，清风明月友髯苏。逢人若问终归处，指点青山半有无。
归舟二首 其二
甘泳（元代）

天壤岂无苏季子，恨我不识韩荆州。遥山苍苍暮云碧，何许一笛芦花秋。
题画柏
吴融（唐代）

不得月中桂，转思陵上柏。闲取画图看，烦纡果冰释。

桂生在青冥，万古烟雾隔。下荫玄兔窟，上映嫦娥魄。

圆缺且不常，高低图难测。若非假羽翰，折攀何由得。

天远眼虚穿，夜阑头自白。未知陵上柏，一定不移易。

有意兼松茂，无情从麝食。不在是非间，与人为愤激。

他年上缣素，今日悬屋壁。灵怪不可知，风雨疑来逼。

明朝归故园，唯此同所适。回首寄团枝，无劳惠消息。
白发三首
赵蕃（宋代）

少年志愿立修名，隐显悠悠略未成。
倚赖少陵诗不误，白间会有黑丝生。
送胡邦衡之新州贬所·其二
王庭珪（宋代）

大厦元非一木支，欲将独力拄倾危。
痴儿不了公家事，男子要为天下奇。
当日奸谀皆胆落，平生忠义只心知。
端能饱吃新州饭，在处江山足护持。
句
唐文若（宋代）

秋风仿佛吴江渡，鸥鹭参差夕阳影。
垂虹纳纳卧谯门，雉堞阳阳俯渔艇。
阳安小儿拍手笑，使君幻出江南景。
偈颂六十八首 其二十三
释法薰（宋代）

释迦悭，弥勒富。甘草甜，黄连苦。法法小相干，人人各自度。

咄，莫来拦我毬门路。
晚眺
张镃（宋代）

小阁梯檐竹作篱，晴阴登眺百盘宜。
悬知皓月升云海，不赋如钩似镜诗。
尚书右丞侯公云溪图
赵秉文（金朝）

朝游云溪上，暮游云溪下。不如云溪云，去作人间雨。

流水赴大壑，白云思故山。何时溪上人，心与归云闲。

黄公山下云溪路，十里溪光照云树。溪流沥沥读书声，想见先生旧游处。

溪上老僧今白头，尺书招我归来休。圯上方传黄石略，山中未暇赤松游。

我公昔年提孤军，旌旂绛天张鱼鳞。鲸鲵沸天海水浑，骂贼嚼齿欲透龂。

旄倪十万寄一身，咸阳白骨回青春。九重叹息天为颦，殿前论事气益振。

沧海未全归禹贡，山东且愿变齐民。匣内宝书金屈戌，腰间瑞节玉麒麟。

卫国锦衣归故里，代公黑发更慈亲。他年钟鼎书元勋，二十四考中书君。

整顿乾坤济时了，飘然却返云溪云。
陈贺州速客送酒
王十朋（宋代）

贺州呼客细论文，我欲相过与共论。正恐俗他真率会，不如分去圣贤樽。

簪当浓绿画中盍，杯向轻红擘处翻。即席有诗应寄我，敲门来送月黄昏。
赠李举之别
林季仲（宋代）

摛藻才何赡，哦松志未酬。
奉祠得南岳，戏彩向丹丘。
贾谊方年少，冯唐已白头。
桃花烟浪暖，看子上瀛洲。
庭坚得邑太和六舅按节出同安邂逅于皖公溪口风雨阻留十日对榻夜语因咏谁知风雨夜复此对床眠别后觉 其二
黄庭坚（宋代）

沧江渺无津，同济共安危。四海非不广，舅甥自相知。

孔鸾在榛梅，鹪鹩亦一枝。千里同明月，相期不磷缁。
舟子
黄庭坚（宋代）

黄须客子居水滨，水行水宿忘冬春。
莽渺三江五湖外，短船无地不知津。
弓弯夜月射鸣雁，舷系晓风歌采蘋。
时望青旗沽白酒，醉煮白鱼羹紫蓴。
平生未识州县路，鸥鸟蒹葭成四邻。
市人诱我利三倍，辍棹一出几危身。
古来有道处渔钓，岂与荷担为儓臣。
欲论旧业谁知者，满地车轮来往尘。
言归明月沧波上，依旧操舟妙若神。
西园十咏 其一 澄碧亭
邓云霄（明代）

群木搴萝薜，泠然幽径通。一亭偏傍水，四面总宜风。

地与市朝远，心将鱼鸟同。避人焚草处，已作灌园翁。